বুধবার সকালে হলদিয়া থেকে আসানসোলে যাচ্ছিল ইন্ডিয়ান অয়েলের একটি গ্যাস ভর্তি ট্যাঙ্কার। পশ্চিম মেদিনীপুরের হোসনাবাদ এলাকায় উল্টোদিক থেকে আসা লরির সামনে চলে আসে ট্যাঙ্কারটি। মুখোমুখি সংঘর্ষ এড়াতে গ্যাস ভর্তি ট্যাঙ্কারটি নিয়ে রাস্তার ধারের একটা বৈদ্যুতিক ট্রান্সফর্মারে ধাক্কা মারেন চালক। তারপরে, রাস্তার পাশের একটি অস্থায়ী দোকান ভেঙে খালে পড়ে যায় ট্যাঙ্কারটি। স্থানীয় বাসিন্দারা চালককে উদ্ধার করেন। তাঁর আঘাত গুরুতর নয় বলেই জানা গিয়েছে। 
ট্রান্সফর্মারে বিস্ফোরণ হওয়ায় এলাকায় সাময়িকভাবে বিদ্যুৎ সরবরাহ বন্ধ হয়ে যায় । ট্যাঙ্কার থেকে গ্যাস লিক হওয়ার আশঙ্কায় আতঙ্ক ছড়িয়ে পড়েছিল এলাকায়। তবে সেরকম কোনও ঘটনা ঘটেনি। পরে, ইন্ডিয়ান ওয়েল কর্তৃপক্ষ এবং দমকল বাহিনী ট্যাঙ্কারটিকে খাল তুলতে সমর্থ হয়।